b'\n_START_ARTICLE_\nKalmodulin\n_START_PARAGRAPH_\nKalmodulin je znotrajceli\xc4\x8dna beljakovina, ki izkazuje specifi\xc4\x8dno afiniteto do kalcijevih ionov in je prisotna pri vseh evkariontih. Kalmodulin ima pomembno vlogo kot sekundarni obve\xc5\xa1\xc4\x8devalec ter uravnava \xc5\xa1tevilne biokemijske procese v organizmu. Kalmodulin je sestavljen iz \xc5\xa1tirih domen, torej podenot z lastno terciarno zgradbo in na vsaki domeni se nahaja eno vezi\xc5\xa1\xc4\x8de za kalcijev ion. Na kalmodulin se ve\xc5\xbeeta 2 ali 4 kalcijevi ioni ali pa nima vezanega kalcija._NEWLINE_Poznanih je ve\xc4\x8d kot 100 beljakovin, na katere se kalmodulin ve\xc5\xbee in na ta na\xc4\x8din uravnava njihovo delovanje. Najpomembnej\xc5\xa1a encima, ki ve\xc5\xbeeta kalmodulin, sta od kalmodulina odvisna kinaza in beljakovinska fosfataza.'